ከውጭ ጎብኚዎች ከ3 ነጥብ 3 ቢሊየን ዶላር በላይ ገቢ መገኘቱን ሚኒስቴሩ አስታወቀ
ከአሜሪካ ፣ከኤስያና ከሌሎችም የዓለማችን አገሮች ወደ ሀገራችን ከገቡ ጎብኝዎች 3ነጥብ 3 ቢሊየን የአሜሪካን ዶላር ገቢ መገኘቱን የኢፊዲሪ  ባህልና  ቱሪዝም  ሚኒስቴር  አስታወቀ ፡፡ሚኒስቴሩ ዛሬ ለዋልታ በላከው መግለጫ እንደገለጸው፤ በ2009 በጀት ዓመት በ12 ወራት ውስጥ 886 ሺህ 897 ጎብኝዎች ወደ ሀገራችን በመግባት የተለያዩ የቱሪዝም መስህቦችን መጎብኘት ችሏል  ፡፡ከጎብኝዎች የተገኘ የገቢም 3 ቢሊየን 320 ሚሊየን 542 ሺህ 3 መቶ 68  የአሜሪካን ዶላር  መሆኑን አስታውቋል ፡፡ይህም ሚኒስቴር መስሪያ ቤቱ አስመዘግበዋለው ብሎ ካቀደው አንጻር ሲታይ 88 ነጥብ 7 በመቶ መፈጸሙን አመልክቷል ፡፡ ይሁንና የዘንድሮው ገቢ ካለፈው በጀት ዓመት ተመሳሳይ ወቅት ጋር ሲነፃጸር 2 ነጥብ 5 በመቶ ማለትም 86 ሺህ 976 ሺህ 864 የአሜሪካን ዶላር ቅናሽ ያሳያል ነው ያለው ፡፡ባለፈው 2008 በጀት ዓመት ወደ ሃገራችን ከገቡት ከ910 ሺህ 128 የውጭ አገር ጎብኝዎች ተገኝቶ የነበረው ገቢ 3 ቢሊየን 407 ሚሊዮን 519 ሺህ 232 የአሜሪካን ዶላር መሆኑን አስታውሷል ፡፡ከምንም በላይ በአገራት ሰላምና ፅጥታ ላይ የተመሰረተው ቱሪዝም ዘርፍ ምንም ጊዜ ቢሆን ተጠቃሚነታችንን ልናረጋግጥበት የምንችለው እያንዳንዱ ኢትዮጵያዊ በሚያበረክተው ሰላም ዘብ በመቆሙ መግለጫው አስገንዝቧል ፡፡ስለሆነም ሁሉም ለአገሪቱ ሰላም፣ እድገትና ብልፅግና እንዲሰራ ሚኒስቴሩ መልዕክቱን አስተላልፏል፡፡